b'\n_START_ARTICLE_\nVladimir Orlov\n_START_SECTION_\nBiografija\n_START_PARAGRAPH_\n1997 m. baig\xc4\x97 Kauno A. Pu\xc5\xa1kino gimnazij\xc4\x85. 2001 m. baig\xc4\x97 taikomosios informatikos bakalauro studijas Kauno Technologijos universitete, 2005 m. \xe2\x80\x93 magistrant\xc5\xabros studijas Vytauto Did\xc5\xbeiojo universiteto Informatikos fakultete.\n_START_SECTION_\nKaro paveldo tyrimai\n_START_PARAGRAPH_\nV. Orlovas tyrin\xc4\x97ja ir vertina praeities kar\xc5\xb3 Lietuvoje palikt\xc4\x85 paveld\xc4\x85, galimybes tinkamai i\xc5\xa1naudoti j\xc4\xaf \xc5\xa1iuolaikin\xc4\x97s visuomen\xc4\x97s gyvenimo poreikiams, dalyvauja mokslin\xc4\x97se konferencijose. Tvirtov\xc4\x97s, \xc4\xaftvirtinti rajonai, patvariosios fortifikacijos kompleksai atspindimi i\xc5\xa1leistose monografijose ir knygose. 2007 m. kartu su Kauno miesto savivaldybe, Vytauto Did\xc5\xbeiojo ir Kauno Technologijos universitetais V. Orlovas i\xc5\xa1spausdino monografij\xc4\x85 \xe2\x80\x9eKauno tvirtov\xc4\x97s istorija\xe2\x80\x9c \xe2\x80\x93 pirm\xc4\x85j\xc4\xaf leidin\xc4\xaf, i\xc5\xa1leist\xc4\x85 Kauno tvirtovi\xc5\xb3 tema. Tais pa\xc4\x8diais metais pareng\xc4\x97 bei i\xc5\xa1leido \xe2\x80\x9eKauno tvirtov\xc4\x97s atlas\xc4\x85\xe2\x80\x9c \xe2\x80\x93 spalvot\xc4\x85 pla\xc4\x8diaformat\xc4\xaf leidin\xc4\xaf, kuriame pirm\xc4\x85 kart\xc4\x85 buvo i\xc5\xa1spausdinti Kauno tvirtov\xc4\x97s vis\xc5\xb3 pagrindini\xc5\xb3 \xc4\xaftvirtinim\xc5\xb3 planai bei pateiktas j\xc5\xb3 mokslinis apra\xc5\xa1ymas, remiantis autoriaus keliose \xc5\xa1alyse surinkta archyvine med\xc5\xbeiaga. 2009 m. i\xc5\xa1leido platesn\xc4\x99 \xc5\xa1io atlaso angli\xc5\xa1k\xc4\x85 versij\xc4\x85, papildyt\xc4\x85 naujomis temomis, br\xc4\x97\xc5\xbeiniais ir iliustracijomis.\n_START_SECTION_\nProjektai\n_START_PARAGRAPH_\nKauno tvirtov\xc4\x97s VII forto atgaivinimo, \xc5\xa1iuolaikin\xc4\x97mis technologijomis paremto interaktyvaus muziejaus suk\xc5\xabrimo \xc5\xa1iame forte iniciatorius, vienas i\xc5\xa1 karo istorijos klubo \xe2\x80\x9eKauno tvirtov\xc4\x97s \xc4\xafgula\xe2\x80\x9c \xc4\xafk\xc5\xabr\xc4\x97j\xc5\xb3. Dokumentinio filmo \xe2\x80\x9e\xc5\xa0altasis karas \xe2\x80\x93 baim\xc4\x97s \xc5\xa1e\xc5\xa1\xc4\x97lis\xe2\x80\x9c (re\xc5\xbe. Rimas Bru\xc5\xbeas), specialiai sukurto \xc5\xa0altojo karo muziejui \xc5\xbdemaitijos nacionaliniame parke, bendraautoris. Vienas i\xc5\xa1 informacin\xc4\x97s \xc5\xbeini\xc5\xb3 baz\xc4\x97s apie fortifikacinius paveldo objektus k\xc5\xabr\xc4\x97j\xc5\xb3. \xc5\xa0altojo karo muziejaus Plok\xc5\xa1tin\xc4\x97s raket\xc5\xb3 baz\xc4\x97je muziejin\xc4\x97s ekspozicijos bendraautoris. 2011-2015 m. vadovavo ES Sanglaudos fondo finansuojamam projektui "Kauno IX forto muziejaus turizmo paslaug\xc5\xb3 \xc4\xafvairov\xc4\x97s pl\xc4\x97tra", kuriuo metu restauruotas IX forto tarpinis puskaponierius bei \xc4\xafrengta muziejin\xc4\x97 ekspozicija. Nuo 2012 met\xc5\xb3 dalyvauja Bresto tvirtov\xc4\x97s (Baltarusija) paveldo pritaikymo visuomen\xc4\x97s poreikiams projekte, atsakingas u\xc5\xbe Bresto tvirtov\xc4\x97s archyvinius tyrimus.'